“Dwelmmuile” in Bangkok soek privaatheidMonica Meere en Johannes Ben Botha Die twee Suid-Afrikaners wat die afgelope maand by die Bangkok Internasionale Lughawe in hegtenis geneem is in verband met dwelmhandel, het Suid-Afrikaanse beamptes versoek dat hul privaatheid gerespekteer moet word. Nelson Kgwete, woordvoerder van die departement van internasionale betrekkinge, het Woensdag aan Maroela Media gesê Suid-Afrikaanse beamptes het Dinsdag Johannes Ben Botha (34) en Monica Meere (34) in aanhouding gaan besoek om te bepaal of alles in orde is. “Hulle grootste versoek was dat daar nie oor hul welstand aan die Suid-Afrikaanse media gekommunikeer moet word nie,” het Kgwete gesê. Kgwete het gesê daar is in hierdie stadium geen duidelikheid oor hoe lank die twee Suid-Afrikaners daar aangehou gaan word nie, en dat strafregtelike stappe teen hulle geneem word. Maroela Media het vroeër berig doeanebeamptes het verlede Woensdagoggend glo meer as 2 kg kokaïen ter waarde van R2.6 miljoen in ŉ versteekte kompartement van Botha se bagasie opgespoor. Botha het van Johannesburg na Bangkok gevlieg. Maroela Media het ook berig dat Meere, ŉ ma van Vanderbijlpark, op 3 April by dieselfde lughawe in hegtenis geneem is nadat sy met kokaïen ter waarde van bykans R8 miljoen betrap is. Sy het met Qatar-lugredery van Johannesburg na Thailand gevlieg om klere te koop wat sy weer in Suid-Afrika wou verkoop. Sy voer aan die sjokoladebokse, waarin die dwelmmiddels versteek was, behoort aan ŉ vriend wat haar versoek het om dit aan ŉ mede-Suid-Afrikaner in Thailand te gee. Lees ook: Twee SA’ners in Thailand vas vir dwelms